**Pastelul** este o specie a genului liric, în versuri, în care se descrie un tablou faţă de care autorul îşi exprimă în mod direct sentimentele.

**Caracteristici:**

**-** termenul *pastel* desemnează o tehnică picturală, un desen realizat cu un creion moale, uşor colorat, în tonuri palide, delicate;

- modul de expunere folosit este descrierea;

- eul poetic se află într-o ipostază contemplativă;

- exprimarea sentimentelor față de tabloul descris.

**Referințe în literatura română:** Vasile Alecsandri, George Coşbuc, George Topârceanu

**Model de itemi (formulare și rezolvare)**

Citeşte cu atenţie textul următor:

*„Aşezat la gura sobei noaptea pe când viscoleşte*

*Privesc focul, scump tovarăş, care vesel pâlpâieşte.*

*Şi prin flacăra albastră vreascurilor de aluni*

*Văd trecând în zbor fantastic a poveştilor minuni.*

*Iată-o pasăre măiastră prinsă-n luptă c-un balaur;*

*Iată cerbi cu stele-n frunte care trec pe punţi de aur;*

*Iată cai ce fug ca gândul; iată zmei înaripaţi*

*Care-ascund în mari palaturi mândre fete de-mpăraţi.*

*Iată pajuri năzdrăvane care vin din neagra lume,*

*Aducând pe lumea albă feţi-frumoşi cu falnic nume;*

*Iată-n lacul cel de lapte toate zânele din rai…*

*Nu departe stă Pepelea, tupilat în flori de mai.*

*Dar pe mine ce m-atrage, dar pe mine ce mă-ncântă*

*E Ileana Cosânzeana!… în cosiță floarea-i cântă.*

*Până-n ziuă stau pe gânduri şi la ea privesc uimit,*

*Că-mi aduce viu aminte de-o minune ce-am iubit!”*

(Vasile Alecsandri, *La gura sobei*)

Cerințe:

1. Selectează, din text, trei cuvinte care aparţin câmpului lexical al *poveştilor*.

*fantastic, măiastră, feţi-frumoşi, balaur, zmei, năzdrăvane, feţi-frumoşi, zânele, Pepelea.*

1. Explică rolul virgulelor din al doilea vers al poeziei.

*În versul dat, virgula marchează grafic o apoziţie, evidenţiind atitudinea poetului faţă de elementul descris, „focul”.*

1. Transcrie, din text, un epitet şi o comparaţie.

*Structura „zbor fantastic” este un epitet, iar „cai ce fug ca gândul” este comparaţie.*

1. Ilustrează două trăsături ale pastelului identificate în text.

*În textul dat, modul de expunere folosit este descrierea, poetul prezentând însuşirile unui tablou fantastic: „Iată-o pasăre măiastră prinsă-n luptă c-un balaur; Iată cerbi cu stele-n frunte care trec pe punţi de aur”. Pastelul se particularizează şi prin exprimarea directă a sentimentelor poetului faţă de tabloul descris: „Până-n ziuă stau pe gânduri şi la ea privesc uimit,/ Că-mi aduce viu aminte de-o minune ce-am iubit!”*

1. Prezintă, în 30 – 50 de cuvinte, semnificaţia versurilor: „*Şi prin flacăra albastră vreascurilor de aluni*/ *Văd trecând în zbor fantastic a poveştilor minuni”.*

*Aceste ultime două versuri din prima strofă sugerează trecerea de la planul real, „flacăra albastră a vreascurilor de aluni”, la cel imaginar: „a poveştilor minuni”. Epitetul „fantastic” defineşte universul poveştilor reprezentat de zmei, de zâne, de Pepelea şi de Ileana Cosânzeana, prin care se face trecerea spre planul real, la sfârşitul poeziei.*